b'\n_START_ARTICLE_\nMuzeul \xe2\x80\x9eZambaccian\xe2\x80\x9d\n_START_PARAGRAPH_\nMuzeul Zambaccian este un muzeu de art\xc4\x83 din Bucure\xc8\x99ti, aflat \xc3\xaen apropiere de Pia\xc8\x9ba Doroban\xc8\x9bilor, pe strada Muzeul Zambaccian, nr. 21A. Este situat \xc3\xaen fosta cas\xc4\x83 a lui Krikor Zambaccian (1889 -1962), un om de afaceri rom\xc3\xa2n de etnie armean\xc4\x83, reputat critic \xc8\x99i colec\xc8\x9bionar de art\xc4\x83. Muzeul a fost fondat \xc3\xaen 1947, piesele expuse apar\xc8\x9bin\xc3\xa2nd impresionantei colec\xc8\x9bii de art\xc4\x83 donate de Krikor Zambaccian statului rom\xc3\xa2n, \xc3\xaempreun\xc4\x83 cu cl\xc4\x83direa. Muzeul a fost \xc3\xaenchis de c\xc4\x83tre regimul lui Nicolae Ceau\xc8\x99escu \xc3\xaen 1977, c\xc3\xa2nd exponatele au fost mutate \xc3\xaen alt\xc4\x83 loca\xc8\x9bie, \xc8\x99i redeschis \xc3\xaen 1992, \xc3\xaen sediul ini\xc8\x9bial. \xc3\x8en prezent, este o filial\xc4\x83 a Muzeului Na\xc8\x9bional de Art\xc4\x83 al Rom\xc3\xa2niei. Operele de art\xc4\x83 expuse cuprind lucr\xc4\x83ri de pictur\xc4\x83, sculptur\xc4\x83, grafic\xc4\x83 \xc8\x99i mobilier. Printre aceatea se num\xc4\x83r\xc4\x83 o colec\xc8\x9bie de lucr\xc4\x83ri ale arti\xc8\x99tilor rom\xc3\xa2ni, inclusiv un portret al lui Zambaccian, pictat de Corneliu Baba, precum \xc8\x99i lucr\xc4\x83ri ale mai multor impresioni\xc8\x99ti francezi.\n_START_SECTION_\nIstoric\n_START_PARAGRAPH_\nCasa lui Zambaccian, proiectat\xc4\x83 de arhitectul C.D. Galin, fusese special conceput\xc4\x83 nu numai ca spa\xc8\x9biu de locuit, ci si ca spatiu expozitional pentru opere de art\xc4\x83. Casa era deschis\xc4\x83 o zi pe s\xc4\x83pt\xc4\x83m\xc3\xa2n\xc4\x83 pentru publicul amator de art\xc4\x83 \xc3\xaenc\xc4\x83 de la terminarea construc\xc8\x9biei, \xc3\xaen 1942. Dona\xc8\x9bia s-a f\xc4\x83cut \xc3\xaen trei etape succesive: 1947, 1957 \xc8\x99i 1962. Actul de dona\xc8\x9bie stipula ca sediu casa lui Zambaccian, unde se afla deja colec\xc8\x9bia. Muzeul a fost inaugurat la 1 martie 1947. Construc\xc8\x9bia a fost extins\xc4\x83 \xc3\xaen 1957, pentru a m\xc4\x83ri spa\xc8\x9biul de expunere._NEWLINE_Dup\xc4\x83 cutremurul din 1977, de\xc8\x99i nu se produsese nici o deteriorare detectabil\xc4\x83 a cl\xc4\x83dirii muzeului, guvernul comunist a folosit pretextul pentru a \xc3\xaenc\xc4\x83lca prevederile actului de dona\xc8\x9bie \xc8\x99i a muta colec\xc8\x9bia de art\xc4\x83 de la Muzeul Zambaccian la Muzeul Colec\xc8\x9biilor de Art\xc4\x83, nou \xc3\xaenfiin\xc8\x9bat, format din colec\xc8\x9biile unor mici muzee \xc8\x99i din colec\xc8\x9bii particulare expropriate. Colec\xc8\x9bia Zambaccian a putut fi vizitat\xc4\x83 ca o sec\xc8\x9biune \xc3\xaen cadrul Muzeului Colec\xc8\x9biilor de Art\xc4\x83 p\xc3\xa2n\xc4\x83 dup\xc4\x83 Revolu\xc8\x9bia rom\xc3\xa2n\xc4\x83 din 1989. A fost returnat\xc4\x83 loca\xc8\x9biei istorice \xc3\xaen anul 1996, iar muzeul a fost redeschis._NEWLINE_\xc3\x8en anul 2008 muzeul Zambaccian a fost \xc3\xaenchis pentru renovare. Cu acest prilej cl\xc4\x83direa a fost consolidat\xc4\x83 \xc8\x99i s-a m\xc4\x83rit spa\xc8\x9biul de expunere. A fost restaurat\xc4\x83 o mare parte din lucr\xc4\x83ri, iar redeschiderea a avut loc \xc3\xaentr-o nou\xc4\x83 formul\xc4\x83 expozi\xc8\x9bional\xc4\x83, extins\xc4\x83.\n_START_SECTION_\nPictur\xc4\x83 \xc8\x99i grafic\xc4\x83\n_START_PARAGRAPH_\nPiesele din colec\xc8\x9bie includ lucr\xc4\x83ri ale pictorilor rom\xc3\xa2ni (Ion Andreescu, Corneliu Baba, Henri Catargi, Alexandru Ciucurencu, Horia Damian, Nicolae D\xc4\x83r\xc4\x83scu, Lucian Grigorescu, Nicolae Grigorescu, Iosif Iser, \xc8\x98tefan Luchian, Samuel Mutzner, Alexandru Moser Padina, Theodor Pallady, Gheorghe Petra\xc8\x99cu, Vasile Popescu , Camil Ressu, Nicolae Tonitza) \xc8\x99i ale pictorilor francezi (Pierre Bonnard, Paul C\xc3\xa9zanne, Camille Corot, Eug\xc3\xa8ne Delacroix, Andr\xc3\xa9 Derain, Raoul Dufy, Marquet Albert, Henri Matisse, Camille Pissarro, Pierre-Auguste Renoir \xc8\x99i Maurice Utrillo), precum \xc8\x99i piese ale altor doi pictori care au lucrat \xc3\xaen Fran\xc8\x9ba: spaniolul Pablo Picasso \xc8\x99i englezul Alfred Sisley.\n_START_SECTION_\nSculpturi\n_START_PARAGRAPH_\nMuzeul g\xc4\x83zduie\xc8\x99te opere ale sculptorilor Constantin Br\xc3\xa2ncu\xc8\x99i, Cornel Medrea, Mili\xc8\x9ba Petra\xc8\x99cu, Dimitrie Paciurea \xc8\x99i Frederic Storck. Storck are propriul muzeu \xc3\xaen Bucure\xc8\x99ti, \xc3\xaen sectorul 1.'